**Zborovanje Slovenskega muzejskega društva, ekskurzija 30. 9. 2025**

**ČASOVNICA:**

8.00–8.45: kava in rogljički na dvorišču Loškega gradu

9.00–10.15: **Voden ogled mesta Škofja Loka** z glavnimi znamenitostmi

10.15–11.00: **ogled tematske poti – Pot v Puštal** z ogledom Puštalskega gradu in znamenite lesene Hudičeve brvi

11.15–11.40: vožnja do Crngroba

11.50–12.30: **voden ogled znamenite** **gotske romarske cerkve**

12.35–12.55: vožnja nazaj v Škofjo Loko / Križno goro

13.00–14.00: kosilo v Kašči / Križni gori

14.30: odhod

**SREDNJEVEŠKA ŠKOFJA LOKA**

Škofja Loke je eno najbolj pristnih srednjeveških mest v Evropi. Prvič je bila omenjena kot trg leta 1248, leta 1274 pa že kot mesto. Od srednjega veka naprej sta mestno jedro sestavljala dva trga: Plac (Zgornji trg) in Lontrg (Spodnji trg). Leta 1987 je bilo mesto razglašeno za kulturni spomenik. Staro mestno jedro obdajajo mogočne hiše z barvito poslikanimi fasadami, ki so dale mestu ime »pisana loka«. Okrog Mestnega trga se nahaja več škofjeloških znamenitosti: Šentjakobska cerkev, Kamniti most – najstarejši ohranjen most na Slovenskem, Kapucinska cerkev in samostan, kjer je nastal znameniti Loški pasijon, Nunska cerkev, Loški grad, Homanova hiša, Martinova hiša, Žigonova hiša, Stari rotovž, Staro župnišče, Marijino znamenje in na spodnjem trgu Špital in Kašča.

**POT V PUŠTAL**

Puštal, predmestno naselje na desnem bregu Poljanščice je iz mesta dostopno preko Puštalskega mostu in peš po Kopališki ulici preko lesene Hudičeve brvi z znamenjem, pod katero se peni reka. Iz brvi je lep pogled na baročno cerkev na Hribcu, do katere pridete po sprehajalni poti mimo 12 kapelic križevega pota, ter na skupino starih hiš, ki predvsem s svojimi okni kažejo značilnost loško-cerkljanskega stavbarskega tipa. Na Poličarjevi hiši je zaznamovano, do kod je segala voda ob veliki povodnji leta 1926. Eden največjih spomenikov slovenske dediščine je Nacetova hiša, katere zgodovina sega v 15. stol. To je dragocen primer stare slovenske domačije, ki je ohranila prvotno zunanjo obliko in staro notranjo opremo. če vas bodo duhovi preteklosti zvabili tudi v Puštalski grad, si morate v grajski kapeli ogledati pomembno umetnino Škofje Loke, čudovito Quaglijevo fresko 'Snemanje s križa' iz leta 1706. Grajska posest je v 17. stoletju prešla v roke rodbine Oblak iz Gorenje vasi, ki si je bogastvo pridobila s trgovanjem z železom in si leta 1688 pridobila plemiški naziv baronov Wolkenspergov.

**CERKEV MARIJINEGA OZNANJENJA V CRNGROBU**

Cerkev Marijinega oznanjenja v Crngrobu je ena najstarejših romarskih cerkva na Slovenskem. Zaradi bogatega razvoja arhitekture, stenskega slikarstva in notranje opreme tekom več stoletij sodi med izjemne sakralne spomenike Slovenije. Cerkev se nahaja na vzpetini na robu Sorškega polja med Škofjo Loko in Kranjem, njeni začetki pa segajo v visoki srednji vek. Najstarejši ohranjeni deli so iz obdobja romanike, s konca 13. stoletja. Zadnjo večjo prezidavo je cerkev doživela v začetku 16. stoletja, ko so na njenem vzhodnem delu dodali dvoranski prezbiterij, na južni strani stavbe pa še zvonik. Današnjo podobo močno zaznamuje vhodna lopa pred zahodno fasado, ki so jo postavili v 19. stoletju. Neogotska vhodna lopa označuje današnji glavni vhod v cerkev, hkrati pa nudi nekaj zaščite za najstarejše poslikave na fasadi – gre za prizore iz Pasijonskega cikla s konca 14. stoletja. Na isti fasadi lahko najdemo ohranjen podpis romarjev Friderika in Gabrijela iz Kranja, ki sta leta 1410 obiskala crngrobško cerkev. Tovrstnih grafitov je po cerkvi več, ta pa je najstarejši. Desno od Pasijonskega cikla se nahaja še freska Svete Nedelje, ki je okoli leta 1460 nastala izpod rok delavnice Janeza Ljubljanskega. Freska je izjemnega pomena za preučevanje vsakodnevnega življenja meščanstva in podeželskega prebivalstva poznega srednjega veka. Tudi notranjost cerkve je izjemno bogata, saj se v njej nahaja kar osem oltarjev, med katerimi so najbolj znameniti t. i. zlati oltarji iz obdobja baroka. V severni ladji, ki je najstarejša, lahko občudujemo oltar sv. Martina, ter vrsto stenskih poslikav iz različnih obdobij. Najbolj znamenit je prizor Jezusovega rojstva, ki je delno skrit za oltarjem, leta 1453 pa ga je naslikal Mojster Bolfgang. Gre za izredno redek žanrski motiv, ki prikazuje Jožefa pri kuhanju. V isti ladji pa se že od sredine 15. stoletja nahaja kitovo rebro, ki je v ljudskem verovanju veljalo za rebro ajdovske deklice, mitske graditeljice cerkve.